U-I-29/94
Natisni
Opravilna št.:
U-I-29/94
Datum odločitve:
12. 5. 1994
Objavljeno:
OdlUS III, 48
ECLI:
ECLI:SI:USRS:1994:U.I.29.94
Akt:
Zakon o gospodarskih družbah (Ur. list RS, št. 30/93) (ZGD), 1. odst. 409. čl., 457. čl. in 459. čl.
Izrek:
Pobuda za začetek postopka za oceno ustavnosti izpodbijanih določb zakona se zavrže.
Evidenčni stavek:
Ustavno sodišče zavrže pobudo, če vlagatelj pobude ne izkaže pravnega interesa. Pravni interes je podan le, če izpodbijana določba zakona neposredno posega v pravice, pravne interese oziroma pravni položaj vlagatelja pobude.
Geslo:
Pomanjkanje procesnih predpostavk (pravni interes) za začetek postopka pred ustavnim sodiščem.
Pravna podlaga:
Ustava, 2. odst. 162. čl. in 2. odst. 74. čl.
Zakon o Ustavnem sodišču RS (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Drago Novak, Logatec
Datum vloge:
10. 2. 1994
Vrsta odločitve:
sklep
Vrsta rešitve:
zavrženje
Dokument:
US17076
Dokument v PDF obliki:
U-I-29-94.pdf
114 KB
Prenesite datoteko
U-I-29/94-9
12/5-1994
S K L E P
Ustavno sodišče je na seji dne 12/5-1994 obravnavalo pobudo Draga Novaka iz Logatca in
s k l e n i l o :
Pobuda za začetek postopka za oceno ustavnosti prvega odstavka 409. člena, 457. člena in 459. člena Zakona o gospodarskih družbah (Uradni list RS, št. 30/93) se zavrže.
O b r a z l o ž i t e v
Pobudnik izpodbija v izreku navedene določbe Zakona o gospodarskih družbah, ker ga po njegovem mnenju kot potencialnega ustanovitelja družbe z omejeno odgovornostjo postavljajo v neenakopraven položaj z ustanovitelji drugih družb oz. podjetij in omejujejo njegovo opravilno sposobnost. V utemeljitvi svojega pravnega interesa navaja, da si od ugodne rešitve pobude obeta predvsem moralno korist.
Služba za zakonodajo pri Vladi Republike Slovenije v stališču do pobude navaja, da so izpodbijane določbe Zakona namenjene varnosti pravnega prometa pri družbah, ki odgovarjajo zgolj s svojim premoženjem in veljajo ne samo za družbo z omejeno odgovornostjo, ampak tudi za delniško družbo. S prisotnostjo notarjev ni v ničemer omejena poslovna sposobnost družbenikov, saj le-ti sklepe še vedno sami sprejemajo in vsebinsko odločajo o delovanju družbe. Ustavno sodišče je ugotovilo, da pobudnik ne izkazuje pravnega interesa, ki je procesna predpostavka za začetek postopka pred Ustavnim sodiščem po drugem odstavku 162. člena Ustave in 24. členu Zakona o Ustavnem sodišču.
Pobude za oceno ustavnosti zakona ni mogoče vložiti zaradi uveljavljanja splošnega in abstraktnega interesa, da bi bili vsi zakoni skladni z ustavo ali za uveljavljanje nepravnih (n.pr. moralnih) interesov. Izpodbijane določbe Zakona o gospodarskih družbah ne posegajo neposredno v pravice, pravne interese oz. pravni položaj pobudnika. Ne omejujejo njegove pravne ali poslovne sposobnosti niti kako drugače ne posegajo v njegovo pravico, da enako kot vsaka druga fizična oseba ustanovi družbo z omejeno odgovornostjo. Enako kot vsak drug ustanovitelj (družbenik) pa mora izpolniti pogoje, ki jih Zakon na podlagi drugega odstavka 74. člena Ustave določa za ustanavljanje gospodarskih organizacij.
Ta sklep je Ustavno sodišče sprejelo na podlagi 25. člena Zakona o Ustavnem sodišču (Uradni list RS, št. 15/94) v sestavi predsednik dr. Tone Jerovšek ter sodniki mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. M. Boštjan Zupančič. Sklep je sprejelo s šestimi glasovi proti dvema (proti sta glasovala sodnika Šturm in Zupančič).
P r e d s e d n i k
dr. Tone Jerovšek